მუსტაფა ადიბი

მუსტაფა ადიბ აბდულ ვაჰედი,  ცნობილია, როგორც  მუსტაფა ადიბი (არაბ. ; დ. 30 აგვისტო, 1972, ტრიპოლი, ლიბანი) — ლიბანელი მეცნიერი, დიპლომატი და პოლიტიკოსი. 2013 წლიდან ლიბანის ელჩი გერმანიაში.  ლიბანის პრემიერ მინისტრი 2020 წლის 31 აგვისტოდან 26 სექტემბრამდე.

ბიოგრაფია
მუსტაფა ადიბ აბდულ ვაჰედი დაიბადა 1972  წლის 30 აგვისტოს ჩრდილოეთ ლიბანის  ქალაქ ტრიპოლში. იგი სუნიტი მუსლიმია.

მიიღო პოლიტიკურ მეცნიერებათა დოქტორის ხარისხი მონპელიეს უნივერსიტეტში. 2000 წელს დაიწყო პედაგოგიური საქმიანობა ლიბანში ბეირუთის სამხედრო კოლეჯში. 2010 წლიდანლიბანის უნივერსიტეტის სრული პროფესორია.  ლიბანისა და საფრანგეთის სხვადასხვა უნივერსიტეტებში ასწავლიდა საჯარო საერთაშორისო სამართალს, კონსტიტუციურ სამართალს, საერთაშორისო ურთიერთობებს და გეოპოლიტიკას.

ხელმძღვანელობს ტრიპოლიში დაფუძნებულ არასამთავრობო ორგანიზაციას „ახლო აღმოსავლეთის სტრატეგიული კვლევების ცენტრი“,რომელიც მუშაობს დემოკრატიისა  და მმართველობის საკითხებზე.

2000-2004 წლებში მუსტაფა ადიბი იყო მილიარდერის, საზოგადოებრივი სამუშაოებისა და ტრანსპორტის მინისტრის ნაჯიბ მიკატის მრჩეველი, ხოლო 2011-2013 წლებში, როდესაც ნაჯიბ მიკატს ლიბანის პრემიერ მინისტრის თანამდებობა ეკავა, მუსტაფა ადიბი   მის ოფისს ხელმძღვანელობდა. იგი ასევე იყო კომიტეტის წევრი, რომელიც პასუხისმგებელია ლიბანის ახალ საარჩევნო კანონში ცვლილებების შეტანაზე  2005 და 2006 წლებში.  2013 წლის 8 ივლისს დაინიშნა ლიბანის ელჩად გერმანიაში.

2020 წლის 4 აგვისტოს ბეირუთის პორტში ორი ძლიერი აფეთქება მოხდა, რასაც დიდი მსხვერპლი მოჰყვა. 10 აგვისტოს პრემიერ მინისტრმა ჰასან დიაბმა განცხადება გააკეთა მინისტრთა კაბინეტის გადადგომის შესახებ.

2020 წლის 31 აგვისტოს მუსტაფა ადიბი აღმოჩნდა კომპრომისული ფიგურა ლიბანის პარლამენტის ფრაქციების უმრავლესობისათვის პრემიერ მინისტრის პოსტზე  (მას მხარს უჭერდა 120 დეპუტატიდან 90)  პრეზიდენტმა მიშელ აუნმა იგი პრემიერ მინისტრად დანიშნა  და დაავალა კაბინეტის ფორმირება.

დამკვირვებლები თვლიან, რომ ახალი კანდიდატის წარდგენა პრემიერ მინისტრის პოსტზე, რომელიც იმ დროს ლიბანის ელჩი იყო გერმანიაში,  მოხდა საფრანგეთის პრეზიდენტ ემანუელ მაკრონის  მეორე ვიზიტის წინ ლიბანში. საფრანგეთი მთელი ამ დროის განმავლობაში ქვეყნის ლიდერებს დაჟინებით მოუწოდებდა, რომ აემუშავებინათ ლიბანის დახმარებლად საერთაშორისო პროგრამა და ქვეყანა ღრმა კრიზისიდან ერთად გამოეყვანათ.

31 აგვისტოს საღამოს, დაიწყო საფრანგეთის პრეზიდენტის ემანუელ მაკრონის  მეორე ვიზიტი  ლიბანში მომღერალ ფაირუზის სახლში  ბეირუთის შემოგარენში. ფაირუზი ითვლება ეროვნული ერთიანობის ერთ-ერთ სიმბოლოდ. იგი საფრანგეთის პრეზიდენტმა დააჯილდოვა  საპატიო ლეგიონის ორდენით. სახლის წინ, სადაც შეხვედრა მიმდინარეობდა,  ხალხი შეიკრიბა პლაკატებით "არა მთავრობის კოსმეტიკური რემონტი“,"არა მკვლელების მთავრობას" და ფრანგულად გალობდა: " " და " , !" ("ჩვენ ვართ თავისუფალი ხალხი" და "არა მუსტაფა ადიბი").

დაახლოებით ერთთვიანი მცდელობის შემდეგ, ლიბანში ჩამოეყალიბებინათ მიუკერძოებელი მთავრობა, ლიბანის პრემიერ მინისტრის პოსტზე დანიშნულმა მუსტაფა ადიბმა განაცხადა, რომ მთავრობის ფორმირების დავალებას აღარ შეასრულებს.

ადიბმა აღნიშნა, რომ კომპეტენტური მთავრობის ფორმირება მაკრონს საშუალებას მისცემდა საერთაშორისო საზოგადოების მობილიზება მოეხდინა და ლიბანისთვის დახმარება გაეწია. იგი იმედოვნებდა, რომ აუცილებელი ცვლილებების გათვალისწინებით, პოლიტიკური პარტიები მას ამ მისიას გაუმარტივებდნენ. ამავე დროს ქვეყნის მთავარ შიიტურ ჯგუფებთან, ჰეზბოლასთან არსებობდა უთანხმოება იმის შესახებ, თუ ვის უნდა ემართა ფინანსთა სამინისტრო.

2020 წლის 26 სექტემბერს მუსტაფა ადიბმა  განცხადება გააკეთა ახალი მთავრობის ფორმირების  მცდელობების წარუმატებლობის შესახებ და გადადგა.

ჯილდოები
იტალიის ვარსკვლავის ორდენის ოფიცერი (2014)